KIRJALLINEN KYSYMYS E-0482/02 esittäjä(t): Adriana Poli Bortone (UEN), Cristiana Muscardini (UEN),Roberta Angelilli (UEN), Sergio Berlato (UEN), Roberto Bigliardo (UEN),Antonio Mussa (UEN), Sebastiano Musumeci (UEN), Mauro Nobilia (UEN)ja Franz Turchi (UEN) komissiolle. Kansallisjärjestöjä koskeva tutkimus.



Virallinen lehti nro 205 E , 29/08/2002 s. 0148 - 0150



KIRJALLINEN KYSYMYS E-0482/02 esittäjä(t): Adriana Poli Bortone (UEN), Cristiana Muscardini (UEN),Roberta Angelilli (UEN), Sergio Berlato (UEN), Roberto Bigliardo (UEN),Antonio Mussa (UEN), Sebastiano Musumeci (UEN), Mauro Nobilia (UEN)ja Franz Turchi (UEN) komissiolle (22. helmikuuta 2002) Aihe: Kansallisjärjestöjä koskeva tutkimus Kansalaisjärjestöillä on yhä keskeisempi asema kansainvälisessä politiikassa ja talouselämässä. Itse asiassa monet kansainväliset, eurooppalaiset ja kansalliset yhteisöt sekä hallitukset uskovat niille huomattavien varojen ja talousasioiden hoidon. Nämä varat on tarkoitettu merkittävien hankkeiden toteuttamiseen etenkin humanitaarisen avun alalla. Lisäksi monista kansalaisjärjestöistä on tullut monien hallitusten ja kansainvälisten yhteisöjen etuoikeutettuja kumppaneita ja niitä kuullaan ennen tärkeiden päätösten tekemistä. Edellä mainitun roolin huomioonottaen, joka tulee yhä tärkeämmäksi kuulemis- ja päätöksentekoprosessissa Euroopan unionissa, mutta myös esille tulleiden lukuisten hallinnollisten epäkohtien vuoksi, on ehdottoman tärkeää taata, että toimitaan mahdollisimman avoimesti päätettäessä siitä, mitkä kansalaisjärjestöt yhteisön toimielimet tunnustavat ja mitä kansalaisjärjestöjä ne kuulevat. 1. Voisiko komissio ilmoittaa, millä perusteella kansalaisjärjestö tunnustetaan ja miten se kontrolloi kansalaisjärjestön toimintaa ennen tunnustamista ja sen jälkeen varmistuakseen siitä, että järjestö on täysin luotettava? 2. Voisiko komissio laatia luettelon tähän mennessä tunnustetuista kansalaisjärjestöistä ja ilmoittaa, mitkä niistä hallinnoivat yhteisön talousarviosta myönnettäviä varsin merkittäviä varoja? Romano Prodin komission puolesta antama vastaus (8. huhtikuuta 2002) 1. Komissio haluaa tähdentää, ettei sillä ole yleistä tunnustamisjärjestelmää, jolla kansalaisjärjestöille myönnetään komission tunnustaman järjestön asema. Siten kansalaisjärjestöt voivat osallistua komission kuulemismenettelyyn tai hyötyä yhteisön ohjelmista ja hankkeista riippumatta siitä, onko niitä aiemmin rekisteröity tai tunnustettu. Humanitaarisen avun saralla tehokas hätätilanteisiin reagointi edellyttää nopeaa päätöksentekomenettelyä. Tästä syystä vuonna 1993 luotiin toimeenpanevien järjestöjen tarkastusmenettely, jonka ansiosta Euroopan yhteisön humanitaarisen avun toimiston (ECHO) ei tarvitse toistuvasti käydä läpi raskaita ja aikaa vieviä tarjouspyyntömenettelyjä, joita yleensä sovelletaan tukia myönnettäessä. Tämä tarkastusmenettely tunnetaan kumppanuutta koskevana puitesopimuksena (FPA). Toimeenpanevien järjestöjen tarkastus- ja valintamenettelyssä noudatetaan tarkkoja ennalta määrättyjä sääntöjä. Hakemusten käsittelyssä ECHOn vakiomenettely perustuu sen oikeusperustaan (humanitaarisesta avusta 20 päivänä kesäkuuta 1996 annettu asetus (EY) N:o 1257/96(1), 7 artiklan 1 ja 2 kohta), sekä varainhoitoasetukseen ja sen täytäntöönpanotoimiin. Humanitaarisen avun toimisto pyrkii aina turvautumaan kussakin avustusoperaatiossa soveliaimpaan toimeenpanijaan, jotta apu saataisiin perille mahdollisimman tehokkaasti. Siksi ECHO voi, kunkin kansalaisjärjestön erityisosaamisesta ja avustusoperaation tarpeista riippuen, poikkeuksellisesti tehdä avustussopimuksia myös sellaisten kansalaisjärjestöjen kanssa, jotka eivät (vielä) kuulu kumppanuutta koskevan puitesopimuksen piiriin. Kansalaisjärjestöjen kuulemisesta tulisi huomata, että komissio on hyvää hallintotapaa käsittelevässä valkoisessa kirjassa sitoutunut edistämään avoimuutta kansalaisjärjestöjen ja muiden kansalaisyhteiskunnan järjestöjen osallistumisessa kuulemismenettelyyn. Komissio onkin luomassa tietokantaa, joka sisältää tietoa tästä kuulemisjärjestelmästä ja siihen osallistuneista kansalaisjärjestöistä. Kun kaikki aineisto on koossa, tietokanta asetetaan saataville EUROPA-palvelimen kautta. 2. Komission avustusten hallinnoinnin käsikirjassa määrätään, että kaikkien komission yksikköjen on kerran vuodessa julkaistava tiedot niiden myöntämistä avustuksista EUROPA-palvelimella. Tiedot julkaistaan hajautetusti eli kunkin yksikön omilla kotisivuilla. Lista ECHOn kumppaneista on samoin kaikkien saatavilla Internetissä(2). (1) EYVL L 163, 2.7.1996. (2) http://europa. eu. int/comm/echo/en/index_en. html.